Id-Deċiżjoni tal-Kummissjoni
tad-19 ta’ Jannar 2004
li temenda d-Deċiżjonijiet 92/260/KEE, 93/197/KEE u 97/10/KE fir-rigward ta’ dħul temporanju u importazzjonijiet fl-Unjoni Ewropea ta’ żwiemel reġistrati fl-Afrika ta’ Isfel
(notifikata bid-dokument numru K(2004) 50)
(Test b’relevanza għaż-ŻEE)
(2004/117/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/426/KEE tas-26 Ġunju 1990 dwar il-kondizzjonijiet tas-saħħa ta’ l-annimali li jirregolaw iċ-ċaqlieq u l-importazzjonijiet minn pajjiżi terzi ta’ ekwide [1], u b’mod partikolari l-Artikolu 12(2), l-Artikolu 13(2), l-Artikoli 14, 15, 16 u l-Artikoli 19(i) tagħha,
Billi:
(1) Id-Deċiżjoni tal-Kummissjoni 92/260/KEE [2] tippreskrivi l-kondizzjonijiet tas-saħħa ta’ l-annimali u ċ-ċertifikazzjoni veterinarja għad-dħul temporanju ta’ żwiemel reġistrati.
(2) Id-Deċiżjoni tal-Kummissjoni 93/197/KEE [3], tippreskrivi l-kondizzjonijiet tas-saħħa ta’ l-annimali u ċ-ċertifikazzjoni veterinarja għall-importazzjonijiet ta’ ekwide reġistrati u ekwide għat-tgħammir u l-produzzjoni.
(3) L-Anness I li jinsab mad-Deċiżjoni tal-Kummissjoni 97/10/KE tat-12 ta’ Diċembru 1996 li temenda d-Deċiżjoni tal-Kunsill 79/542/KEE u d-Deċiżjonijiet tal-Kummissjoni 92/160/KEE, 92/260/KEE u 93/197/KEE fir-rigward tad-dħul temporanju u l-importazzjonijiet fil-Komunità ta’ żwiemel reġistrati fl-Afrika ta’ Isfel [4] tipprovdi għal garanziji addizzjonali li jgħoddu għar-reġjonalizzazzjoni ta’ l-Afrika ta’ Isfel għal importazzjonijiet ta’ żwiemel reġistrati fil-Komunità Ewropea.
(4) Dawk il-garanziji addizzjonali jipprojbixxu l-użu ta’ tilqim kontra l-marda Afrikana taż-żwiemel ġewwa ż-żona ħielsa mill-marda Afrikana taż-żwiemel. B’konsegwenza l-istatus tat-tilqim ta’ żwiemel reġistrati li jkunu residenti f’żona ħielsa mill-mardaAafrikana taż-żwiemel għal aktar minn 24 xahar ma jistgħux jiġu aktarċertifikati taħt il-kondizzjonijiet presenti ta’ importazzjoni.
(5) B’żieda huwa meħtieġ li t-trasportazzjoni ta’ żwiemel reġistrati f’żona ħielsa tintgħamel suġġetta għall-awtorizzazzjoni f’każi fejn dawk iż-żwiemel ma jkunux ġew imlaqqma jew fejn għal raġunijiet veterinarji dak it-tilqim ma kienx twettaq b’konformità ma’ l-istruzzjonijiet kollha tal-manifattur.
(6) Huwa meħtieġ li jiġu adattati garanziji addizzjonali għar-reġjonalizzazzjoni ta’ l-Afrika ta’ Isfel għal importazzjonijiet fil-Komunità ta’ żwiemel reġistrati fid-dawl tas-sitwazzjoni tas-saħħa ta’ l-annimali f’dak il-pajjiż, u biex jirriflettu dawn il-modifikazzjonijiet fil-kondizzjonijiet tas-saħħa ta’ l-annimali u ċ-ċertifikazzjoni veterinarja applikabbli għal dik l-importazzjoni.
(7) Id-Deċiżjonijiet 92/260/KEE, 93/197/KEE u 97/10/KE għandhom għalhekk jiġu hekk emendati.
(8) Il-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DE¬IŻJONI:
L-Artikolu 1
Fl-Anness II li jinsab mad-Deċiżjoni 92/260/KEE iċ-ċertifikat F tas-saħħa ta’ l-annimali huwa sostitwit bit-test ta’ l-Anness I li jinsab ma’ din id-Deċiżjoni.
L-Artikolu 2
Fl-Anness II li jinsab mad-Deċiżjoni 93/197/KEE iċ-ċertifikat F tas-saħħa ta’ l-annimali huwa sostitwit bittest ta’ l-Anness II li jinsab ma’ din id-Deċiżjoni.
L-Artikolu 3
L-Anness I li jinsab mad-Deċiżjoni 97/10/KE huwa emendat skond l-Anness III li jinsab ma’ din id-Deċiżjoni.
L-Artikolu 4
Din id-Deċiżjoni hija ndirizzata lill-Istati Membri.
Magħmul fi Brussel, fid-19 ta’ Jannar 2004.